Kristin Hauge

**Kristin Hauge** (født 1958) er en norsk skjønnlitterær forfatter. Med sin første bok, novellesamlingen *Tiggerne*, ble hun av NRK kåret til en av de fem mest interessante debutantene i 2018. Henholdsvis ett og tre år senere kom romanene *Ritualer* og *Teorier om sand*.

Hauge har siden 2021 vært medlem i Internasjonalt utvalg i Den norske forfatterforening (DnF). Hun ble også utnevnt av Det litterære råd i DnF som norsk deltaker på Nordisk debutantseminar i Sverige i 2019.

## Bakgrunn og utdannelse
Hauge er født i Oslo. Hun har hovedfag i statsvitenskap, og har arbeidet for Forskningsrådet, Næringsdepartementet, Kunnskapsdepartementet, Norad og Utenriksdepartementet og har vært utsendt for norsk utenrikstjeneste i Kabul (Afghanistan), Khartoum (Sudan) og i Europakommisjonen og sekretariatet for EØS-midler i Brussel. Hauge har også deltatt som internasjonal valgobservatør en rekke steder (Aserbadsjan, Nord-Makedonia, Montenegro, Afghanistan og Palestina).

Hun ble tatt opp ved Aschehougs forfatterskole i 2006 og gikk Forfatterstudiet i Tromsø i perioden 2018–2020.

Hauge hadde på 1980-tallet roller i to norske spillefilmer, henholdsvis *[[At dere tør!]]* fra 1980 og *[[Ja, vi elsker (film)|Ja vi elsker]]* fra 1983.

## Forfatterskap

### ''Tiggerne'' (2018)
Novellesamlingen *Tiggerne* (Vigmostad & Bjørke) kom i 2018 og ble svært positivt mottatt blant flere anmeldere. *NRK*s litteraturanmelder Marta Norheim påpekte i sin anmeldelse av boken at Hauges bakgrunn fra utenrikstjenesten, blant annet to års utplassering i Kabul, gjorde at hun kunne skildre nye steder og ukjente miljøer med troverdighet overfor leserne. Norheim kalte *Tiggerne* en «[g]limrande novelledebut» og fant stor glede i «å lese noveller om folk som ikkje liknar meg på stader der eg aldri har vore, men som likevel engasjerer.» Litteraturanmelderen Kjetil Røed i *Vårt Land* oppsummerte sin anmeldelse med ordet «knalldebut», og skrev videre at Hauges «[m]esterlige studier i avhengighet [---] balanserer overbevisende mellom ladede situasjonsbeskrivelser og det usagte». 

### ''Ritualer'' (2019)
Året etter debuten som skjønnlitterær forfatter ga Hauge ut romanen *Ritualer*. Den handler om det kompliserte forholdet mellom Ally, på vei hjem fra utenrikstjeneste i Afghanistan, og hennes fraskilte foreldre, Viktor og Harriet. For hvordan forholder de tre seg når døden puster dem i nakken? Søker de ut, søker de ly eller søker de sammen?

«*Ritualer* er en inderlig bok, en oppriktig bok, men også svært poetisk og litterært sterk,» skrev Kjetil Røed i *Vårt Land*, mens Katrine Judit Urke i *Dag og Tid* kalte den «en bok for refleksjon og ettertanke» og poengterte at hun «… tenker særleg på Bokhandlerprisen som typisk går til velskapte romanar.» «Her er både mellommenneskelig hverdagsgrums og stor dramatikk skildret med innsikt og innlevelse (…),» skrev Sigmund Jensen i *Stavanger Aftenblad* til terningkast 5.

### ''Teorier om sand'' (2021)
Romanen *Teorier om sand* kom i 2021 og utforsker forholdet mellom savn og sinne, rettferdighet, straff, tilgivelse og menneskeverd. Det konkrete utgangspunktet for romanen er Annas unge datter Karla som myrdes under en reise i Sudan. Her kan drap straffes med døden, men loven er slik at offerets etterlatte kan bidra til at domfelte slipper den hardeste straffen. Hvordan skal Anna forholde seg til det midt oppe i sorgen?

«Kristin Hauge har levert ein tankevekkjande, rørande og til tider hjarteskjerande roman som bevegar seg frå tynne filosofiske luftlag og heilt inn i sinnets mørkaste krokar via skafottet,» skrev Marta Norheim i NRK i sin anmeldelse av boka. «Reflektert og gripende om sorg og savn, hevn og nåde,» skrev Stavanger Aftenblad.

## Bibliografi
* 2018: *Tiggerne* (novellesamling), Vigmostad & Bjørke
* 2019: *Ritualer* (roman), Vigmostad & Bjørke
* 2021: *Teorier om sand* (roman), Vigmostad & Bjørke

## Referanser


## Eksterne lenker
*